text: Bådtyve lagde til kaj: Her stoppede sejlturen straks
  14 januar 2018 kl. 19.10
  To bådtyve blev anholdt i Haderslev, da de lagde til kaj med en båd fra Kolding. 
  To bådtyve i Haderslev har ikke ligefrem haft vind i sejlene i dag. De blev tidligere søndag taget i at have stjålet en båd fra en anden havn.
  Indenfor de sidste par dage er der blevet stjålet en båd i Kolding. Båden havde en værdi af 150.000 kroner.
  Nu ser det ud til, at båden igen kan komme til at ligge ved den rette kaj i Kolding.
  Syd- og Sønderjyllands Politi har kl. 17.25 anholdt de to tyve, der stjal båden i Kolding. De to bådtyve lagde til i Haderslev havn, og det var her politiet fik fat i tyvene, da de lagde til kaj. 
  De to anholdte er henholdsvis 53 og 38 år. Ifølge politiet er de begge fra Haderslev.
  